Oficiālais Vēstnesis L 069 , 09/03/1998 Lpp. 0001 - 0116



Padomes un komisijas Lēmums (1997. gada 23. septembris) par to, ka Eiropas Kopienas slēdz Enerģētikas hartas nolīgumu un Enerģētikas hartas protokolu par energoefektivitāti un ar to saistītajiem vides aspektiem [1] (91/181/EK, EOTK, Euratom) EIROPAS SAVIENĪBAS PADOME, EIROPAS KOPIENU KOMISIJA, ņemot vērā Eiropas Ogļu un tērauda kopienas dibināšanas līgumu un jo īpaši tā 95. pantu, ņemot vērā Eiropas Kopienas dibināšanas līgumu un jo īpaši tā 54. panta 2. punktu, 57. panta 2. punkta pēdējo teikumu, 66. pantu, 73.c panta 2. punktu, 87. pantu, 99. pantu, 100.a pantu, 113. pantu 130.s panta 1. punktu un 235. pantu kopā ar 228. panta 2. punkta otro teikumu un 228. panta 3. punkta otro daļu, ņemot vērā Eiropas Atomenerģijas kopienas dibināšanas līgumu un jo īpaši tā 101. panta otro daļu, ņemot vērā ar Eiropas Ogļu un tērauda kopienas dibināšanas līgumu izveidotās padomdevējas komitejas atzinumu, ņemot vērā Komisijas priekšlikumu, ņemot vērā vienprātīgu Padomes piekrišanu atbilstīgi Eiropas Ogļu un tērauda kopienas dibināšanas līguma 95. pantam, ņemot vērā Eiropas Parlamenta piekrišanu [2], ņemot vērā Padomes apstiprinājumu, kas sniegts atbilstīgi Eiropas Atomenerģijas kopienas dibināšanas līguma 101. pantam, tā kā 1991. gada 17. decembrī Eiropas Kopienas un to dalībvalstis parakstīja Eiropas Enerģētikas Hartu; tā kā 1994. gada 17. decembrī Eiropas Kopienas un to dalībvalstis parakstīja Enerģētikas hartas nolīgumu un Enerģētikas hartas protokolu par energoefektivitāti un ar to saistītajiem vides aspektiem, lai nodrošinātu drošu un juridiski saistošu starptautisku tiesisku regulējumu minētajā Hartā izklāstītajiem principiem un mērķiem; tā kā Eiropas Kopienas un to dalībvalstis jau piemēro Enerģētikas hartas nolīgumu atbilstīgi Padomes Lēmumiem 94/998/EK [3] un 94/1067/Euratom [4] kopš tā parakstīšanas dienas; tā kā Enerģētikas hartas nolīguma principiem un mērķiem ir pamatnozīme Eiropas nākotnei, kas ļauj Neatkarīgo valstu savienības dalībvalstīm un Viduseiropas un Austrumeiropas valstīm attīstīt savu enerģētisko potenciālu, tajā pašā laikā sekmējot piegādes pasūtījumu drošuma uzlabošanu; tā kā Enerģētikas hartas protokola principi un mērķi palīdzēs nodrošināt labāku vides aizsardzību, jo īpaši veicinot energoefektivitāti; tā kā ir nepieciešams stiprināt Eiropas Kopienu iniciatīvu un centrālo lomu, ļaujot tām pilnā mērā piedalīties Enerģētikas hartas nolīguma un Enerģētikas hartas protokola īstenošanā; tā kā Enerģētikas hartas nolīguma un Enerģētikas hartas protokola noslēgšana palīdzēs sasniegt Eiropas Kopienu mērķus; tā kā Eiropas Kopienas dibināšanas līguma 73.c panta 2. punktu jāizmanto kā šā Lēmuma juridisko pamatu, jo ar Enerģētikas hartas nolīgumu Eiropas Kopienām tiek uzlikti noteikti pienākumi attiecībā uz kapitāla un maksājumu apriti starp Kopienām un trešām valstīm, kas ir Enerģētikas hartas nolīguma Līgumslēdzējas Puses; tā kā Enerģētikas hartas nolīgums var ietekmēt ar Eiropas Kopienas dibināšanas līguma 235. pantu pamatotos tiesību aktus; tā kā Eiropas Kopienas dibināšanas līgumā nav paredzētas citas tiesības kā tās, kas izriet no 235. panta par minētā Līguma uzlikto pienākumu izpildi attiecībā uz sadarbību enerģētikas nozarē; tā kā Enerģētikas hartas nolīgumu un Enerģētikas hartas protokolu jāapstiprina Eiropas Kopienām; tā kā, lai nodrošinātu Eiropas Kopienu vienotu ārējo pārstāvību gan noslēguma procedūrā, gan Eiropas Kopienu un to dalībvalstu uzņemto saistību izpildē, jāizveido attiecīgas koordinācijas procedūras; tā kā šajā nolūkā jāparedz noteikums, lai šo Lēmumu deponē Portugāles Republikas valdībai reizē ar dalībvalstu ratifikācijas dokumentiem; tā kā tai pašā nolūkā jākoordinē nostāja, ko pieņems Eiropas Kopienas un to dalībvalstis, saistībā ar Enerģētikas hartas konferencē, kas izveidota ar Enerģētikas hartas nolīgumu, pieņemtajiem lēmumiem jomās, kurās tās dala kompetenci; tā kā Enerģētikas hartas konferencei ir autonomas lēmumu pieņemšanas pilnvaras; tā kā tāpēc jāparedz atbilstīgas procedūras Eiropas Kopienu nostājas izveidošanai Enerģētikas hartas konferencē; tā kā, lai Eiropas Kopienas varētu efektīvi piedalīties minētājā konferencē, šīm procedūrām jābūt vienkāršotām; tā kā attiecībā uz iepriekšminētās konferences lēmumiem, kas pieprasa pieņemt vai grozīt Kopienas tiesību aktus, Padome un Komisija rīkojas saskaņā ar Eiropas Kopienas dibināšanas Līguma 228. panta 1. un 2. punktā paredzētajiem noteikumiem; tā kā, ja Enerģētikas hartas konferencē pieņemtie lēmumi skar jomas ar dalītu kompetenci, Eiropas Kopienām un dalībvalstīm jāsadarbojas, lai sasniegtu kopēju nostāju saskaņā ar Eiropas Kopienu Tiesas praksi, IR PIEŅĒMUŠAS ŠO LĒMUMU. 1. pants Ar šo Eiropas Ogļu un tērauda kopienas, Eiropas Kopienas un Eiropas Atomenerģijas kopienas uzdevumā tiek apstiprināts Enerģētikas hartas nolīgums un Enerģētikas hartas protokols par energoefektivitāti un ar to saistītajiem vides aspektiem (še turpmāk "Enerģētikas hartas protokols"). Enerģētikas hartas nolīguma un Enerģētikas hartas protokola teksti tiek pievienoti šim lēmumam. 2. pants Eiropas Kopienas uzdevumā Padomes priekšsēdētājs deponē Enerģētikas hartas nolīguma un Enerģētikas hartas protokola apstiprināšanas dokumentu Portugāles Republikas valdībai saskaņā ar Enerģētikas hartas nolīguma 39. un 49. pantu un Enerģētikas hartas protokola 15. un 21. pantu. Saskaņā ar šādiem pašiem noteikumiem Padomes priekšsēdētājs deponē šos apstiprināšanas dokumentus Eiropas Ogļu un tērauda kopienas un Eiropas Atomenerģijas kopienas uzdevumā. Padomes priekšsēdētājs un Komisijas priekšsēdētājs, kas rīkojas, Eiropas Kopienas, Eiropas Ogļu un tērauda kopienas un Eiropas Atomenerģijas kopienas uzdevumā, apspriežas ar dalībvalstīm, lai pēc iespējas nodrošinātu to apstiprināšanas dokumentu vienlaicīgu deponēšanu. 3. pants 1. Padome, kura rīkojas saskaņā ar attiecīgajiem Eiropas Kopienas dibināšanas līguma noteikumiem atbilstīgi 3. daļai pieņem nostāju, ko, iespējams, jānosaka Eiropas Kopienai ar Enerģētikas hartas nolīgumu izveidotajā Enerģētikas Hartas konferencē attiecībā uz minētās konferences lēmumiem, kas pieprasa ieviest vai grozīt Kopienas tiesību aktus. Padome pieņem lēmumu ar kvalificētu balsu vairākumu. Tomēr Padome pieņem lēmumus vienprātīgi, ja lēmums, kas jāpieņem minētajā konferencē, attiecas uz tādu jomu, kurai Kopienas iekšējo noteikumu pieņemšanā būtu nepieciešama vienprātība. 2. Citos gadījumos Eiropas Kopienas nostāju pieņem Padome. 3. Gadījumos, uz kuriem attiecas 1. daļa, Padome un Komisija regulāri un pilnībā informē Eiropas Parlamentu, kā arī dod iespēju Eiropas Parlamentam paust savu viedokli par Kopienas nostāju, kas jānosaka 1. daļā minētajā konferencē. Attiecībā uz minētās konferences lēmumiem, uz kuriem attiecas Enerģētikas hartas nolīguma 34. panta 7. punkts, Padome, pirms tā pieņem savu lēmumu, apspriežas ar Eiropas Parlamentu vai saņem tā piekrišanu saskaņā ar Eiropas Kopienas dibināšanas līguma 228. panta 3. punktā paredzētajiem noteikumiem. 4. Nostāju, kas jānosaka Eiropas Ogļu un tērauda kopienas vārdā, Komisija pēc Padomes apstiprinājuma pieņem ar kvalificētu balsu vairākumu vai vienprātīgi, saskaņā ar jautājuma būtību. 5. Nostāju, kas jānosaka Eiropas Atomenerģijas kopienas vārdā, Komisija pēc Padomes apstiprinājuma pieņem ar kvalificētu balsu vairākumu. 4. pants Šo lēmumu publicē Eiropas Kopienu Oficiālajā Vēstnesī. Briselē, 1997. gada 23. septembrī Padomes vārdā — priekšsēdētājs H. Wijers Komisijas vārdā — priekšsēdētājs J. Santer [1] Lēmumu par Enerģētikas hartas nolīguma noslēgšanu Eiropas Kopienas uzdevumā Padome pieņēma 1997. gada 27. maijā. [2] OV C 85, 17.3.1997. [3] OV L 380, 31.12.1994., 1. lpp. [4] OV L 380, 31.12.1994., 113. lpp. --------------------------------------------------